Pieter de Villiers vrygestel van SA Rugby-kontrakSA Rugby het Woensdag bevestig dat Pieter de Villiers vrygestel is van sy kontrak met die rugbyunie om ŉ geleentheid in Frankryk te aanvaar. De Villiers het hom in 2012 as konsultant by SA Rugby aangesluit en tot die einde van die Wêreldbeker-toernooi in 2015 in die Springbok-spanbestuur gedien. Hy is vroeër vanjaar as assistentafrigter aangestel, maar het SA Rugby versoek om hom van sy kontrak vry te stel weens “gesinsverpligtinge”. De Villiers is ŉ voormalige toetsstut vir Frankryk. Hy het tussen 1999 en 2007 in 69 rugbywedstryde vir Frankryk gespeel. Volgens SA Rugby Magazine sal Matt Proudfoot die rol van Bok-voorspeler-afrigter oorneem. Meer inligting was nie onmiddellik bekend nie.